
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.94/2004 privind reglementarea unor măsuri financiare cu care comisia noastră a fost sesizată în fond cu adresa Biroului Permanent nr. Pl-x 203 din 25 mai 2005.
	VICEPREŞEDINTE,

Gheorghe Eugen Nicolaescu

RAPORT

asupra propunerii legislative pentru modificarea şi completarea Ordonanţei Guvernului nr.94/2004 privind reglementarea unor măsuri financiare
Cu adresa nr. PlX - 203 din 25 mai 2005, Biroul Permanent conform art.89 şi  din Regulamentul Camerei Deputaţilor republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei Guvernului nr.94/2004 privind reglementarea unor măsuri financiare. 
La întocmirea raportului s-a avut în vedere avizul Consiliului Legislativ. Comisia pentru agricultură, silvicultură, industrie alimentară şi servicii specifice, Comisia Juridică, de disciplină şi imunităţi, Comisia pentru politică economică, reformă şi privatizare au avizat negativ propunerea legislativă. Punctul de vedere al Guvernului a fost de asemenea negativ.
Comisia buget, finanţe şi bănci, a hotărât cu unanimitate de voturi, respingerea propunerii legislative pentru următoarele considerente:
- scutirea de la plata taxelor vamale pentru materii prime şi componentele importate, necesare pentru realizarea producţiilor proprii în zonele defavorizate, cu privire la activităţile cofinanţate prin contractele semnate cu Agenţia SAPARD şi care se aflau în derulare la data aprobării Ordonanţei Guvernului nr. 94/2004 privind reglementarea unor măsuri financiare, conform legislaţiei în domeniu, reprezintă o măsură de ajutor de stat de natură fiscală  pe care Comisia Europeană a considerat-o incompatibilă cu acquis-ul comunitar.


     - Prin adoptarea unei astfel de măsuri există riscul activării clauzei de salvgardare determinată de unele disfuncţionalităţi într-o serie de domenii aflate în sfera de responsabilitate a Ministerului Finanţelor Publice şi ca urmare, trebuie să se acorde o atenţie deosebită respectării cu stricteţe a condiţiilor aferente  perioadelor de tranziţie în cazul zonelor libere şi zonelor defavorizate.
- Potrivit Tarifului vamal de import al României, importul de bunuri efectuat din statele membre ale Uniunii Europene, CEFTA, AELS şi din ţările cu care România are încheiate acorduri de comerţ liber (Israel, Lituania, Albania, Croaţia, Bosnia şi Herţegovina, Bulgaria) este exceptat de la plata taxelor vamale în baza certificatelor de origine.

Având în vedere accesul nediscriminatoriu la materii prime şi materiale care provin din import, deficitare în ţară, Guvernul României a adoptat temporar reduceri sau exceptări de la plata taxelor vamale prin Hotărârea Guvernului nr. 2169/2004 privind exceptarea şi reducerea temporară a taxelor vamale de import pentru unele categorii de mărfuri pentru anul 2005.
 Prin obiectul său de reglementare, propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor, Doamna Râmniceanu Mara – Secretar de Stat la Ministerul Finanţelor.
La lucrările comisiei au participat  20  deputaţi, din totalul de 26 membri ai comisiei.

Propunerea legislativă a fost respinsă de Senat în şedinţa din data de 23 mai 2005.

Propunerea legislativă, potrivit art. 75 alin. (1) şi (3) din Constituţia României, republicată şi a art. 86 din Regulamentul Camerei Deputaţilor, este de competenţa decizională a  Camerei Deputaţilor.
In urma dezbaterii Propunerii legislative pentru modificarea şi completarea Ordonanţei Guvernului nr.94/2004 privind reglementarea unor măsuri financiare, în şedinţa din data de 15 iunie 2005, membrii Comisiei pentru buget, finanţe şi bănci, au hotărât în unanimitate de voturi să propună Plenului Camerei Deputaţilor respingerea  propunerii legislative. 
	VICEPREŞEDINTE,

Gheorghe Eugen Nicolaescu
	SECRETAR,

Radu Cătălin Drăguş


              Expert parlamentar, 


Popescu Luminiţa

